«Коми Республикаын вöръясöн вöдитчöм, найöс видзöм да сöвмöдöм (2011-2013 вояс)» республиканскöй дыр кадся торъя мога уджтас сетас позянлун решитны медшöр юалöмъяссö, кутшöмъяс йитчöмаöсь регионын вöр овмöс фондкöд, да бурмöдны кöртымалысьяскöд йитöдъяс.

Та йылысь талун Коми Республикаса Веськöдлан котырлöн заседание вылын висьталiс Коми Республикаса вöр комитетса юрнуöдысь Александр Мариев. Сылöн кывъяс серти, татшöм документыс - медводдза, кутшöмöс примитiс Республикаса Веськöдлан котыр. «Тайö сетас позянлун вöчны колана воськовъяс, медым бура сöвмöдны Коми Республикаын вöр овмöс фонд».

Уджтаслöн медшöр могъяссö сiдзжö индöма: пыртны инновацияяс вöр овмöс юкöнö, видзны Коми Республикаын вöръяс, олан пунктъяс да экономика объектъяс вöрса пöжаръясысь, лöсьöдны условиеяс, медым ас кадö да колана ногöн быдтыны да рöдмöдны вöр фонд.

Александр Мариев сiдзжö висьталiс «Торо1-L» географическöй юöртан система пыртöм йылысь, мый сетас позянлун Регионса вöр комитетлы да Рослесхозлы веськыда юöртны участокъясын лесничествояс йылысь.

 Коми Республикаса Юралысь тшöктiс содтöд уджыштны уджтас вылын Коми Республикаын тавося вöрса пöжаръяссö тöд вылö босьтöмöн.

«Ме чайта, мый медтöдчанаторйöн лоö сiйö, мый колö ёнджыка видзöдны, кыдзи кöртымалысьяс пöртöны олöмö положениеяссö, мый гижöма вöръяс сöвмöдöм кузя сёрнитчöмъясын. Колö и велöдны кöртымалысьясöс, и насянь корны, медым наöн кöртымö босьтöм вöр фондын пöжар дырйи уджыс стöча вöлi ладмöдöма, а эз сэк, кор воöны республикаысь да федерацияысь вынъяс. Уджтас колö збыльмöдны оз сöмын кабала вылын», - висьталiс Коми Республикаса Юралысь.

«Нöшта öтитор. Ме чайта, мый медтöдчана юалöмъясысь öтинас лоö сöвмöдны вöр овмöс фонд, öд тавося жар гожöмын ми гöгöрвоим, мый сэтчöдз, кытчöдз вöрын оз ло тырмымöн лесник, космосысь снимокъяс нинöмöн оз отсавны», - пасйис Вячеслав Гайзер.

Уджтас збыльмöдöм вылö республиканскöй сьöмкудйысь сетöма 168 600 сюрс шайт: 2011 во вылö – 33 300 сюрс шайт, 2012 во вылö – 40 700 сюрс шайт, 2013 во вылö – 94 600 сюрс шайт.